Babaseuntjie verlate gevind in PolokwaneDie babatjie wat verlate gevind is (Foto: SAPD Limpopo) Die polisie in Polokwane het ŉ soektog van stapel gestuur vir die ma van ŉ kind wat Saterdag verlate gevind is in een van die restaurante in die stad. “Een van die klante het omstreeks 13:00 die toilet van die restaurant besoek en was geskok om die baba op die grond te sien. Die babatjie het ŉ trui aangehad en was toegedraai in ŉ kombersie,” het kol. Moatshe Ngoepe, woordvoerder van die polisie, gesê. Die vrou het die personeel in kennis gestel en die polisie is ontbied. “Hulle het vinnig reageer en die babaseuntjie na ŉ hospitaal geneem vir mediese ondersoek.” ŉ Saak van kinderverwaarlosing is aanhangig gemaak. “Dit is egter nog nie bekend wie die ma van die kind is nie en niemand is in hegtenis geneem nie.” Enigiemand met inligting oor die babaseuntjie word versoek om kapt. Martin Thema te kontak by 082 451 7155.